
PALANGOS MIESTO SAVIVALDYBĖS ADMINISTRACIJOS

DIREKTORIUS

ĮSAKYMAS

DĖL LEIDIMŲ ĮVEŽTI, ĮSIGYTI, LAIKYTI, VEISTI, PARDUOTI PAVOJINGUS ŠUNIS PALANGOS MIESTO SAVIVALDYBĖS TERITORIJOJE IŠDAVIMO TVARKOS APRAŠO PATVIRTINIMO 

2014 m. balandžio 18 d. Nr. A1-359
Palanga
Vadovaudamasi Lietuvos Respublikos vietos savivaldos įstatymo 29 straipsnio 8 dalies 2 punktu, Lietuvos Respublikos gyvūnų gerovės ir apsaugos įstatymo 8 straipsnio 3 dalimi, Pavojingų šunų įvežimo, įsigijimo, veisimo, dresavimo, prekybos, laikymo ir kovinių šunų bei kovinių ir pavojingų šunų mišrūnų laikymo tvarkos aprašu, patvirtintu Valstybinės maisto ir veterinarijos tarnybos direktoriaus 2013 m. balandžio 15 d. įsakymu Nr. B1-290,

tvirtinu Leidimų įvežti, įsigyti, laikyti, veisti, parduoti pavojingus šunis Palangos miesto savivaldybės teritorijoje išdavimo tvarkos aprašą (pridedama).

Direktorė
Akvilė Kilijonienė
______________

PATVIRTINTA 

Palangos miesto savivaldybės administracijos direktoriaus 2014 m. balandžio 18 d. įsakymu Nr. A1-359
LEIDIMŲ ĮVEŽTI, ĮSIGYTI, LAIKYTI, VEISTI, PARDUOTI PAVOJINGUS ŠUNIS PALANGOS MIESTO SAVIVALDYBĖS TERITORIJOJE IŠDAVIMO TVARKOS APRAŠAS
I. BENDROSIOS NUOSTATOS

1. Leidimų įvežti, įsigyti, laikyti, veisti, parduoti pavojingus šunis Palangos miesto savivaldybės teritorijoje išdavimo tvarkos aprašas (toliau – Tvarkos aprašas) parengtas vadovaujantis Lietuvos Respublikos gyvūnų gerovės ir apsaugos įstatymu, Valstybinės maisto ir veterinarijos tarnybos direktoriaus 2013 m. balandžio 15 d. įsakymu Nr. B1-290 patvirtintu Pavojingų šunų įvežimo, įsigijimo, veisimo, dresavimo, prekybos, laikymo ir kovinių šunų bei kovinių ir pavojingų šunų mišrūnų laikymo tvarkos aprašu, Valstybinės maisto ir veterinarijos tarnybos direktoriaus 2013 m. sausio 9 d. įsakymu Nr. B1-5 patvirtintu Kovinių ir pavojingų šunų veislių aprašu.

2. Tvarkos aprašo tikslas – nustatyti leidimų įvežti, įsigyti, laikyti, veisti, parduoti pavojingus šuns išdavimo tvarką.
3. Tvarkos aprašas galioja tik Palangos miesto savivaldybės teritorijoje.

4. Tvarkos aprašo privalo laikytis visi Palangos miesto juridiniai ir fiziniai asmenys.

5. Leidimas įvežti, įsigyti, laikyti, veisti, parduoti pavojingus šunis (toliau – Leidimas) – dokumentas, suteikiantis juridiniams ir fiziniams asmenims teisę įvežti, įsigyti, laikyti, veisti, parduoti pavojingus šunis Palangos miesto savivaldybėje. 

6. Tvarkos apraše vartojamos sąvokos:

Kovinio šuns mišrūnas – negrynaveislis šuo, kurio bent vienas iš tėvų yra kovinis šuo.

Kovinis šuo – kovoms išvestos veislės šuo, įrašytas į Kovinių šunų veislių sąrašą, kurį tvirtina Valstybinės maisto ir veterinarijos tarnybos direktorius.

Pavojingo šuns mišrūnas – negrynaveislis šuo, kurio bent vienas iš tėvų yra pavojingas šuo.

Pavojingas šuo – pavojingos veislės šuo, įrašytas į Pavojingų šunų veislių sąrašą, kurį tvirtina Valstybinė maisto ir veterinarijos tarnyba. 

7. Pavojingų ir kovinių šunų bei kovinių ir pavojingų šunų mišrūnų laikytojai privalo užtikrinti, kad jiems priklausantys arba jų prižiūrimi pavojingi ir koviniai šunys bei kovinių ir pavojingų šunų mišrūnai nekeltų grėsmės kitų gyvūnų gerovei ir sveikatai, žmonių sveikatai, nuosavybei ir ramybei.

8. Pavojingų šunų veislių sąrašas yra patvirtintas Valstybinės maisto ir veterinarijos tarnybos direktoriaus 2013 m. sausio 9 d. įsakymu Nr. B1-5 ,,Dėl kovinių ir pavojingų šunų veislių sąrašo patvirtinimo“.

9. Leidimo įvežti, įsigyti, laikyti, veisti, parduoti pavojingus šunis formą tvirtina Palangos miesto savivaldybės administracijos direktorius.
10. Tvarkos aprašo 9 punktas netaikomas:

10.1. asmenims, gyvenantiems kitose šalyse ir keliaunantiems Lietuvos Respublikos teritorijoje su jiems priklausančiais pavojingais šunimis arba vežantiems juos per Lietuvos Respublikos teritoriją tranzitu;

10.2. asmenims, laikinai atvykstantiems su jiems priklausančiais pavojingais šunimis iš kitų šalių į Lietuvos Respublikoje organizuojamus renginius su gyvūnais.   
II. LEIDIMUI GAUTI REIKALINGI DOKUMENTAI

11. Juridinis asmuo, siekdamas gauti leidimą, Palangos miesto savivaldybės administracijai (toliau – Administracija) pateikia:

11.1. prašymą (pasirašytą juridinio asmens vadovo), kuriame nurodoma: juridinio asmens pavadinimas, kodas, buveinės adresas, telefono numeris; už pavojingo šuns priežiūrą atsakingo asmens vardas, pavardė, asmens kodas, gyvenamosios vietos adresas, telefono numeris (1 priedas);

11.2. juridinio asmens vadovo ar jo įgalioto asmens, kuris rūpinsis pavojingo šuns laikymu, dokumentus, patvirtinančius asmens tapatybę ir asmens paskyrimą būti atsakingu už pavojingus šunis;

11.3. dokumentus, patvirtinančius, kad juridinis asmuo ar jo įgaliotas asmuo ir kartu su juo gyvenantys asmenys nėra įrašyti į sveikatos priežiūros įstaigos įskaitą dėl alkoholizmo, narkomanijos, psichinės ligos;

11.4. dokumentus, patvirtinančius, kad juridinis asmuo ar jo įgaliotas asmuo ir kartu su juo gyvenantys asmenys nėra teisti už tyčinius smurtinius nusikaltimus arba jų teistumas yra išnykęs ar panaikintas;

11.5. Tarptautinės kinologų federacijos pripažįstamą dokumentą, patvirtinantį pavojingo šuns kilmę ir veislę;

11.6. dokumentą, patvirtinantį pavojingo šuns paženklinimą poodine mikroschema;

11.7. dokumentą, patvirtinantį pavojingo šuns skiepijimą, o ketinant įvežti pavojingą šunį – tarptautinio paskiepijimo (vakcinavimo) pažymėjimą; 

11.8. Palangos valstybinės maisto ir veterinarijos tarnybos patvirtinimą, kad pavojingų šunų veisėjas yra įrašytas į valstybinės veterinarinės kontrolės subjektų, išskyrus maisto tvarkymo subjektus, sąrašą ir turi registravimo numerį, kai juridinis asmuo siekia gauti leidimą veisti pavojingus šunis;

11.9. juridinio asmens pateikti dokumentai turi būti patvirtinti vadovo parašu ir antspaudu;

11.10. už leidimui gauti pateiktų duomenų ir dokumentų teisingumą atsako juos pateikęs asmuo.

12. Fizinis asmuo, ne jaunesnis nei 18 metų, norintis gauti leidimą, Administracijai pateikia:

12.1. asmens rašytinį prašymą, kuriame nurodomas asmens vardas, pavardė, asmens kodas, gyvenamosios vietos adresas, telefono numeris. Prašyme turi būti nurodytas pavojingo šuns nuolatinės laikymo vietos adresas (1 priedas);
12.2. asmens dokumentą (asmens tapatybės kortelę, Lietuvos Respublikos piliečio pasą, vairuotojo pažymėjimą ar kitą asmens tapatybę patvirtinantį dokumentą);

12.3. dokumentus, patvirtinančius, kad fizinis asmuo ir kartu gyvenantys asmenys nėra įrašyti į sveikatos priežiūros įstaigos įskaitą dėl alkoholizmo, narkomanijos, psichinės ligos;

12.4. Tarptautinės kinologų federacijos pripažįstamą dokumentą, patvirtinantį pavojingo šuns kilmę ir veislę;

12.5. dokumentą, patvirtinantį pavojingo šuns skiepijimą, o ketinant įvežti pavojingą šunį – tarptautinio paskiepijimo (vakcinavimo) pažymėjimą;

12.6. Palangos valstybinės maisto ir veterinarijos tarnybos patvirtinimą, kad pavojingų šunų veisėjas yra įrašytas į valstybinės veterinarinės kontrolės subjektų, išskyrus maisto tvarkymo subjektus, sąrašą ir turi registravimo numerį, kai fizinis asmuo siekia gauti leidimą veisti pavojingus šunis.

13. Juridinių asmenų pateiktų dokumentų kopijos turi būti patvirtintos juridinio asmens antspaudu ir vadovo parašu, o fizinio asmens – fizinio asmens parašu.

14. Asmenų duomenys, nurodyti jų pateiktuose dokumentuose, tvarkomi Lietuvos Respublikos asmens duomenų teisinės apsaugos įstatyme nustatyta tvarka.

III. LEIDIMO IŠDAVIMAS
15. Leidimai išduodami, sustabdomas jų galiojimas, panaikinamas galiojimo sustabdymas, panaikinamas jų galiojimas Palangos miesto savivaldybės administracijos direktoriaus įsakymais. Direktoriaus įsakymų projektus rengia Palangos miesto savivaldybės administracijos Viešosios tvarkos skyriaus sanitarijos inspektorius. Išduotus leidimus, dublikatus pasirašo ir tvirtina antspaudu Viešosios tvarkos skyriaus sanitarijos inspektorius (2 priedas).

16. Leidime nurodoma:

16.1. leidimo pavadinimas;

16.2. juridinio asmens pavadinimas (fizinio asmens vardas, pavardė);

16.3. juridinio (fizinio) asmens kodas;

16.4. juridinio asmens buveinės (fizinio asmens gyvenamosios vietos) adresas;

16.5. leidimo numeris;

16.6. identifikavimo numeris;

16.7. leidimo išdavimo data.

17. Leidimas išduodamas per penkias darbo dienas nuo visų dokumentų, reikalingų leidimui gauti, pateikimo dienos.

18. Leidimų išdavimo registravimo žurnale fiksuojami šie duomenys:

18.1. leidimo numeris;

18.2. juridinio asmens pavadinimas (fizinio asmens vardas, pavardė);

18.3. juridinio (fizinio) asmens kodas;

18.4. juridinio asmens buveinės (fizinio asmens gyvenamosios vietos) adresas;

18.5. juridinio (fizinio) asmens telefono numeris;

18.6. leidimo išdavimo data.

19. Asmuo, gavęs leidimą, pasirašo leidimų išdavimo registravimo žurnale (3 priedas).

20. Leidimo įsigyti, laikyti, veisti, dresuoti agresyvius šunis ir jais prekiauti formą ir leidimų išdavimo registravimo žurnalo formą tvirtina savivaldybės administracijos direktorius.

21. Asmeniui, praradusiam leidimą ir apie tai paskelbusiam Palangos miesto dienraštyje bei raštu informavusiam Administraciją, išduodamas leidimo dublikatas.
IV. LEIDIMO NEIŠDAVIMO PRIEŽASTYS
22. Leidimas neišduodamas, jeigu fizinis asmuo arba juridinis asmuo:

22.1. yra jaunesnis kaip 18 metų;

22.2. įrašytas į sveikatos priežiūros įstaigos įskaitą dėl alkoholizmo, narkomanijos ar psichinės ligos;

22.3. teistas už tyčinius smurtinius nusikaltimus, kuriems teistumas neišnykęs arba nepanaikintas;

22.4. gyvena kartu su asmenimis, nurodytais Aprašo 22.2 ir 22.3 punktuose;

22.5. nepateikia Tarptautinės kinologų federacijos pripažįstamo dokumento, patvirtinančio pavojingo šuns kilmę ir veislę;

22.6. nepateikia dokumento, patvirtinančio pavojingo šuns paženklinimą poodine mikroschema;

22.7. nepateikia dokumentų, patvirtinančių pavojingo šuns skiepijimą, arba skiepų galiojimas yra pasibaigęs;

22.8. neturi pavojingo šuns tarptautinio paskiepijimo (vakcinavimo) pažymėjimo su įrašytu identifikavimo numeriu, jei pavojingą šunį ketina įvežti į Lietuvos Respubliką;

22.9. nepateikia Palangos valstybinės maisto ir veterinarijos tarnybos patvirtinimo, kad pavojingų šunų veisėjo patalpoms suteiktas veterinarinio patvirtinimo numeris, kai asmuo siekia gauti leidimą veisti pavojingus šunis.

23. Asmuo, turintis leidimą parduoti pavojingą šunį, negali jo parduoti asmeniui, kuris neturi leidimo, jei pavojingas šuo bus laikomas Lietuvos Respublikoje.

V. LEIDIMŲ GALIOJIMO SUSTABDYMAS IR GALIOJIMO PANAIKINIMAS
24. Juridiniam ar fiziniam asmeniui, pažeidusiam Pavojingų šunų įvežimo, įsigijimo, veisimo, dresavimo, prekybos, laikymo ir kovinių šunų bei kovinių ir pavojingų šunų mišrūnų laikymo tvarkos aprašo, patvirtinto Valstybinės maisto ir veterinarijos tarnybos direktoriaus 2013 m. balandžio 15 d. įsakymu Nr. B1-290, Gyvūnų laikymo Palangos miesto savivaldybės gyvenamosiose vietovėse taisyklių reikalavimus (pagal kontroliuojančių institucijų gautus raštiškus pranešimus) ir šio Tvarkos aprašo  reikalavimus, savivaldybės administracijos direktoriaus įsakymu leidimo galiojimas sustabdomas ir nustatomas terminas pažeidimams pašalinti. 

25. Apie sprendimą sustabdyti Leidimo galiojimą Palangos miesto savivaldybės administracijos Viešosios tvarkos skyriaus sanitarijos inspektorius asmeniui raštu, šio Tvarkos aprašo 31 punkte nustatyta tvarka, praneša per 3 darbo dienas nuo Palangos miesto savivaldybės administracijos direktoriaus įsakymo priėmimo, nurodant leidimo galiojimo sustabdymo motyvus.

26. Sustabdžius Leidimo galiojimą, asmuo turi pašalinti nurodytus pažeidimus, dėl kurių sustabdytas leidimo galiojimas, ne vėliau kaip per mėnesį nuo leidimo galiojimo sustabdymo. Konkretų terminą, atsižvelgdamas į pažeidimų pobūdį, nustato Palangos miesto savivaldybės administracijos direktorius įsakymu dėl leidimo galiojimo sustabdymo, dėl leidimo galiojimo panaikinimo. Pašalinęs šias priežastis asmuo privalo nedelsiant, bet ne vėliau kaip per 3 darbo dienas, pateikti Viešosios tvarkos skyriaus sanitarijos inspektoriui dokumentus, įrodančius pažeidimų pašalinimą. 

27. Asmeniui, pašalinusiam pažeidimus, Palangos miesto savivaldybės administracijos direktoriaus įsakymu panaikinamas leidimo galiojimo sustabdymas.

28. Viešosios tvarkos skyriaus sanitarijos inspektorius per 3 darbo dienas raštu, šio Tvarkos aprašo 29 punkte nustatyta tvarka, informuoja asmenį apie leidimo galiojimo sustabdymo panaikinimą.

29. Savivaldybės administracijos direktoriaus įsakymu leidimo galiojimas panaikinamas, jeigu:

29.1. asmuo per nustatytą terminą nepašalina pažeidimų;
29.2. nustatoma, kad pavojingi šunys kelia grėsmę asmenų sveikatai ir jų gyvybei;
29.3. nustatomi Lietuvos Respublikos administracinių teisės pažeidimų kodekso 110 straipsnio „Gyvūnų įsigijimo, laikymo, veisimo, dresavimo, gabenimo ir prekybos jais taisyklių“ pažeidimai;

29.4. asmuo per vienerius metus du kartus pažeidžia šio Tvarkos aprašo 24 punkte nurodytų teisės aktų reikalavimus (pagal kontroliuojančių institucijų gautus raštiškus pranešimus);
29.5. buvo nustatyta, kad asmuo leidimui gauti pateikė neteisingus duomenis ar suklastotus dokumentus;

29.6. mirus šuns šeimininkui, jei įpėdinis nepriėmė palikimo ar įpėdiniui atsisakyta išduoti leidimą;

        29.7. kai asmuo, laikantis pavojingą šunį, arba kartu su juo gyvenantys asmenys įrašomi į sveikatos priežiūros įskaitą dėl alkoholizmo, narkomanijos ar psichinės ligos, nuteisiami už tyčinius smurtinius nusikaltimus bei pasikeitus teisės aktų nuostatoms, reglamentuojančioms pavojingų šunų įvežimą, įsigijimą, veisimą ir prekybą jais.
30. Panaikinus Leidimą, asmeniui raštu, šio Tvarkos aprašo 31 punkte numatyta tvarka, apie tai pranešama per 3 darbo dienas nuo Palangos miesto savivaldybės administracijos direktoriaus įsakymo priėmimo panaikinti leidimo galiojimą, nurodant leidimo galiojimo panaikinimo priežastis.

VI. PRANEŠIMO RAŠTU ĮTEIKIMAS
31. Pranešimas raštu – tai registruotas laiškas su įteikimu. Jeigu registruotą laišką pristatantis asmuo neranda adresato juridinio asmens buveinės, prekybos objekto ar kitos juridinio asmens nurodytos vietos, registruotas laiškas įteikiamas bet kuriam kitam įteikimo vietoje esančiam juridinio asmens darbuotojui. Jeigu nurodytoje juridinio asmens buveinės, prekybos ar kitoje juridinio asmens nurodytoje vietoje registruotą laišką įteikti nėra galimybės, tinkamu registruoto laiško įteikimu laikomas vietinėje spaudoje išspausdintas pranešimas. 
VII. PAVOJINGŲ ŠUNŲ VEISLIŲ SĄRAŠAS
32. Pavojingų šunų veislių sąrašas patvirtintas Valstybinės maisto ir veterinarijos tarnybos direktoriaus 2013 m. sausio 9 d. įsakymu Nr. B1-5 „Dėl kovinių ir pavojingų šunų veislių sąrašo patvirtinimo“.

33. Kovinių ir pavojingų šunų veislių sąrašas:

33.1. Amerikiečių pitbulterjeras;

33.2. Amerikiečių Stafordšyro terjeras;

33.3. Stafordšyro bulterjeras;

33.4. Amerikiečių buldogas;

33.5. Argentinos dogas;

33.6. Fila Brasileiro (Brazilų mastifas);

33.7. Kangalas (Turkų aviganis);

33.8. Kaukazo aviganis;

33.9. Pietų Rusijos aviganis.

VIII. BAIGIAMOSIOS NUOSTATOS
34. Tvarkos aprašo reikalavimus pažeidę fiziniai ir juridiniai asmenys atsako Lietuvos Respublikos įstatymų nustatyta tvarka.

_______________________________
Leidimų įvežti, įsigyti, laikyti, veisti, parduoti pavojingus šunis Palangos miesto savivaldybės teritorijoje išdavimo tvarkos aprašo 

                                                                            1 priedas
____________________________________________________________________________

(juridinio asmens pavadinimas – pildo juridinis asmuo)

	

	(fizinio asmens (juridinio asmens darbuotojo) vardas ir pavardė)

	

	(asmens kodas)

	

	(gyvenamoji vieta)

	

	(telefono numeris)

	

	(el. paštas)


PRAŠYMAS

DĖL LEIDIMO įvežti, įsigyti, laikyti, veisti AR PARDUOTI

pavojingą ŠUNį
	20
	
	-
	
	-
	


Palanga
Prašau išduoti leidimą ________________________________________________________________


(įrašyti pasirinktinai žodį: įvežti, įsigyti, laikyti, veisti ar  parduoti)
pavojingą šunį, kurio veislė yra (reikalingą pažymėti „x“):

□ Amerikiečių Stafordšyro terjeras 
□ Fila Brasileiro (Brazilų mastifas)


□ Kangalas (turkų aviganis)
□ Stafordšyro bulterjeras
             □ Argentinos dogas


□ Amerikiečių buldogas
□ Pietų Rusijos aviganis

             □ Kaukazo aviganis

Pavojingo šuns laikymo adresas: _______________________________________________________
Kartu su manimi gyvena:

1. ________________________________________________________________________________
             

(asmens vardas, pavardė, asmens kodas, giminystės ar kitas ryšys)

2. ________________________________________________________________________________ 

3. ________________________________________________________________________________ 

4. ________________________________________________________________________________ 

Leidimui gauti pateikiu šiuos dokumentus (reikalingą pažymėti „x“):
□
asmens tapatybę patvirtinančio dokumento kopiją, _______ lapas (-ai);

□
dokumentus, patvirtinančius, kad aš ir kartu su manimi gyvenantys asmenys nėra įrašyti į sveikatos priežiūros įstaigos įskaitą dėl alkoholizmo, narkomanijos, psichinės ligos, _______ lapas (-ai);

□
dokumentus, patvirtinančius, kad aš ir kartu su manimi gyvenantys asmenys nėra teisti už tyčinius smurtinius nusikaltimus arba kad teistumas yra išnykęs ar panaikintas, _______ lapas (-ai);

□
dokumento, kuriuo patvirtinama pavojingo šuns kilmė ir veislė, kopija ____ lapas (-ai);

□
dokumentą, patvirtinantį pavojingo šuns paženklinimą poodine mikroschema, _______ lapas (-ai);

□
dokumentą, patvirtinantį pavojingo šuns skiepijimą, _______ lapas (-ai);

□
pavojingo šuns tarptautinio paskiepijimo pažymėjimo, _______ lapas (-ai);

□
Palangos valstybinės maisto ir veterinarijos tarnybos patvirtinimą, _______ lapas (-ai).

□
Juridinio asmens įgaliojimo kopiją atstovauti įmonei/įstaigai, ______ lapas (-ai).

□    Juridinio asmens sprendimą paskirti darbuotoją atsakingu už rūpinimąsi pavojingu šunimi, __lapas (-ai)

Patvirtinu, kad šiame prašyme pateikti duomenys yra teisingi. 

           ____________

         _____________________________

      (parašas)

                                                         (vardas ir pavardė)  

_______________________________

Leidimų įvežti, įsigyti, laikyti, veisti, parduoti pavojingus šunis Palangos miesto savivaldybės teritorijoje išdavimo tvarkos aprašo 

2 priedas

PALANGOS MIESTO SAVIVALDYBĖS ADMINISTRACIJOS

LEIDIMAS

ĮSIGYTI, LAIKYTI, VEISTI, DRESUOTI PAVOJINGUS ŠUNIS 

IR PREKIAUTI JAIS PALANGOS MIESTE
___________________ Nr. _______________



            (data)
          

Išduotas  ________________________________________________________________________
________________________________________________________________________________

________________________________________________________________________________

(juridinio asmens pavadinimas, kodas, buveinės adresas, už šuns priežiūrą atsakingo asmens vardas, pavardė, asmens kodas, gyvenamosios vietos adresas, buveinės adresas, kur bus laikomas pavojingas šuo /fizinio asmens vardas, pavardė, asmens kodas, gyvenamosios vietos adresas, buveinės adresas, kur bus laikomas pavojingas šuo)

leidžiama __________________________________________________________________

(įrašyti Leidimo suteikiamą teisę, pavojingo šuns veislę)

Leidimą išdavė ___________________________________________________________________
(pareigos, vardas, pavardė, parašas)

                            A.V.       

_____________________________

Leidimų įvežti, įsigyti, laikyti, veisti, 

parduoti pavojingus šunis Palangos miesto savivaldybės teritorijoje išdavimo tvarkos aprašo 

3 priedas

LEIDIMŲ ĮVEŽTI, ĮSIGYTI, LAIKYTI, VEISTI PAVOJINGUS ŠUNIS IR JAIS PREKIAUTI IŠDAVIMO REGISTRACIJOS ŽURNALAS

  PRADĖTAS:

                  BAIGTAS:

	Eil. Nr.
	Prašymo data
	Leidimo Nr.
	Išdavimo data

(metai, mėnuo, diena)
	Pavojingo šuns veislė
	Kam išduotas leidimas

 (vardas, pavardė gyvenamoji vieta, tel. Nr. arba juridinio asmens pavadinimas, buveinės adresas, tel. Nr.)
	Pavojingo šuns laikymo vieta
	Pristatytos pažymos
	Išdavusio leidimą asmens vardas, pavardė, parašas
	Leidimą pasiėmusio asmens vardas, pavardė, parašas
	Leidimo sustabdymo

/atnaujinimo data
	Leidimo panaikinimo data

